Ivan, Miroslav, poslanec NR SR (2017-06-21):
Ďakujem za slovo. Vážená pani predsedajúca, vážené kolegyne, vážení kolegovia, no, kde by som začal. V prvom momente, keď odznel tento návrh na pridanie bodu do tejto schôdze a s týmto obsahom, tak som si myslel, že ide naozaj o žart. To, že máme tu v pléne Národnej rady vstupovať do kompetencií strategického rozvoja dopravy takým spôsobom, že tu predložíte, vážení kolegovia, a ja som si ich spočítal, vyše tisíc kilometrov nových diaľnic, na ktoré chcete uvoľniť peniaze, tak to je naozaj silná káva. Ale k tomu neskôr. Posledné týždne a mesiace počúvame samé správy a pochvalné, pochvalné alebo chválospevy o tom, ako sa nám darí, aké máme veľké výbery daní, ako dokážeme dostať DPH od tých, od ktorých sme to dostať nemohli, ako sa znižuje nezamestnanosť, ako sa nám jednoducho ekonomicky darí, a zrazu tu máme požiadavku o tom, aby sme sa ešte viac zadlžili. Kolega Jurzyca už hovoril o tom, na čo a kedy by sme mali využívať dobré časy, takže tomu sa už nechcem venovať. Ale chcem sa vyjadriť k tomu, k čomu sa vyjadrila Rada pre rozpočtovú zodpovednosť vo vzťahu k uvoľňovaniu dlhovej brzdy. Rada pre rozpočtovú zodpovednosť vo svojom vyhlásení povedala, a to je pravda, že k sankčným konaniam prídeme až pri zadlžení 53 % k HDP a k nim sa dostaneme vtedy, keď pôjdeme do rozpočtu a vezmeme si z neho 3,7 miliardy. Takže nevidím dôvod, prečo by sme mali teraz ísť do odbrzďovania a zadlžovania sa ešte viac, nad rámec takejto sumy. Čo ma hlavne ale zarazilo, že takýto návrh prinášajú poslanci Národnej rady. Odkiaľ, vážení kolegovia, viete, čo naozaj v rozvoji diaľničnej siete treba v tejto krajine? Načo máme potom ministerstvo dopravy, ktoré má spracovávať a neustále aktualizovať plán, dopravné modely, schémy a to nielen vo vzťahu k cestnej infraštruktúre, ale železničnej, plus k tomu využívanie a financovanie verejnej dopravy – či už cestnej, alebo železničnej. A pripomeniem vám, poslancom za vládnu koalíciu, na jednom z výborov, na zasadnutí výboru pre hospodárske záležitosti som navrhoval poslanecký prieskum na ministerstve dopravy, kde sme chceli, aby nám ministerstvo ukázalo, ako využíva takzvaný dopravný model. To je softvér, za ktorý ministerstvo dopravy zaplatilo 900-tisíc eur. Nuž aké bolo hlasovanie vo výbore? Vaši poslanci sa zdržali, tak im záležalo na tom, aby vedeli, kedy sa začne, kto na tom modeli pracuje a ako sa využíva softvér, za ktorý sme vyvalili 900-tisíc eur. Do dnešného dňa nikto nevie, či ten model existuje, nikto nevie, či vôbec nejakí ľudia na ňom pracujú, či je nainštalovaný, či nejakí ľudia boli zaškolení. Vaši poslanci zahatali cestu k tomu, aby sa presvedčili, ako sa ten model využíva. Keď som sa ich priamo do očí opýtal, prečo to urobili, prečo nie sú zvedaví na to, ako sa ten model využíva, kedy bude diaľnica dotiahnutá do ich obcí a miest, tak len sklopili zrak, nevedeli mi na to nijak, nijak logicky odpovedať. Taký je váš prístup k tomu, ako riešiť problém s dopravnou infraštruktúrou. A teraz k tej hlavnej veci. Ešte nehovoriac o tom, že dopravný model okrem toho, že vám vie dať odpoveď na to, ako sa bude správať doprava v jednotlivých regiónoch po tom, ako povedzme postavíte diaľničný úsek, ten dopravný model vám ukáže, ako sa preskupí doprava z jedného úseku na druhý. Rovnako tak v dopravnom modeli sú zadané nielen cesty, ale aj železničné trate. Sú tam zadané a mali by byť v databáze sídelné celky, priemyselné parky, toto všetko ten dopravný model ako softvér dokáže analyzovať. Máme ho zakúpený, som zvedavý a pána ministra teraz vyzývam, konečne ukážte to verejnosti, ten model, nech to vidíme, nech vieme, za čo sme z daní dali takmer milión eur. Na záver jednu poznámku, aby sme si urobili obraz o tom, čo tu, vážení páni poslanci a kandidáti na župana, predkladáte. Neviem, či ste si spočítali kilometre, ktoré nám, ktoré chcete postaviť alebo na ktoré chcete uvoľniť dlhovú brzdu. Nuž je to 1 037 kilometrov. Z toho je vo fáze, že by sa vôbec mohlo začať nejaké verejné obstarávanie na zhotoviteľa, možno 20 dačo plus kilometrov. Naopak, viac ako štvrtina je len v stave posudzovania na životné prostredie a viac ako tretina vrátane EIA je v rámci posudzovania na štúdiu realizovateľnosti. A keď vynásobím 1 037 kilometrov, ktoré chcete z dlhovej brzdy postaviť, sumou, za ktorú staviame obchvat Prešova a ktorú váš minister podpísal za vyše 45 mil. za kilometer, tak sa dostávame na sumu 47 mld. eur. Toto ste tu predložili, vážení kolegovia. 47 miliárd! A to ešte nerátam, to ešte nerátam tie železničné trate, ktoré ste tam dnes na výbore vopchali. Samozrejme, očakávam, že to schválite, tak ako všetko doteraz, ale beriem za slovo pána poslanca Podmanického, ktorý tu pred chvíľou povedal, že ak nezískate dnes 90 hlasov, že do toho nepôjdete. Som naozaj tejto úprimnosti zvedavý. Toľko za mňa, rád zodpoviem na faktické otázky. Ďakujem za slovo.